અમદાવાદ: શહેરની ટ્રાફિક વ્યવસ્થાના સરળીકરણ માટે શાસકો દ્વારા નવા ફલાય ઓવર, અંડરપાસ વગેરેનું આયોજન કરાઇ રહ્યું છે. આગામી નાણાકીય વર્ષ ર૦૧૭-૧૮ના બજેટમાં કમિશનર અને સ્ટેન્ડિંગ ચેરમેન દ્વારા કુલ નવ નવા બ્રિજની જાહેરાત કરાઇ છે, પરંતુ જાણ્યે-અજાણ્યે કોટ વિસ્તારની અવગણના થઇ રહી છે. ખુદ મ્યુનિસિપલ મુખ્યાલય સામેનો આસ્ટોડિયા રોડ પણ કોટ વિસ્તારના રિલીફરોડ અને ગાંધીરોડની જેમ વાહનચાલકો માટે માથાનો દુખાવો બન્યો છે, જોકે છેલ્લાં બે વર્ષમાં કોટ વિસ્તારમાં ટ્રાફિકનું ભારણ વધ્યું હોવાની કબૂલાત ખુદ વહીવટીતંત્રએ પણ કરી છે.